দিঘার জগন্নাথ মন্দিরের আদলে নদিয়ার তাহেরপুরে চোখধাঁধানো মণ্ডপ

নদিয়া: দিঘার ছোঁয়া এবার নদিয়াতে (Nadia)। নদিয়ায় এবার জগন্নাথ মন্দির (Jagannath Temple)। এমনই এক চোখ ধাঁধানো মণ্ডপ তৈরি করছে তাহেরপুরের ‘ক্লাব সম্মেলনী ’। পঞ্চমী বা ষষ্ঠী নয়, ভিড় এড়াতে প্রথমাতেই জগন্নাথ মন্দিরের দ্বার খুলে দেওয়া হবে দর্শকদের জন্য, এমনটাই জানালেন পুজো উদ্যোক্তারা ।

হাতে গোনা আর কটা দিন। তারপরই বাঙালির শ্রেষ্ঠ উৎসব দুর্গাপুজো। শারদ উৎসব যত এগিয়ে আসছে, ততই বাড়ছে কৌতূহল ও উন্মাদনা। শহর থেকে রাজ্যের বিভিন্ন প্রান্ত সেজে উঠছে আবার নতুন সাজে। এরইমধ্যে, এবার দিঘার জগন্নাথ মন্দিরের আদলে নদিয়ার তাহেরপুরেই দেখা মিলবে জগন্নাথ ধামের। এমনই এক চোখ ধাঁধানো মণ্ডপ তৈরি করছে তাহেরপুরের ‘ক্লাব সম্মেলনী ’। এবছর তাদের দুর্গাপুজো রজতজয়ন্তী বর্ষ উদয়াপন করতে চলেছে। আর এই বিশেষ বছরে দর্শনার্থীদের জন্য নিয়ে রয়েছে ব্যতিক্রমী চমক।

আরও পড়ুন: ঐতিহ্যের মেলবন্ধনে বছর বছর জমজমাট শালিখা হাউসের দুর্গাপুজো

পুজোর উদ্যোক্তারা বলছেন, প্রাকৃতিক দুর্যোগের প্রতিবন্ধকতা উপেক্ষা করে প্রায় দেড় মাস ধরে এই মণ্ডপ নির্মাণে দিনরাত এক করে কাজ করছেন শিল্পীরা। মণ্ডপের কাঠামো ও নকশায় দীঘার আসল জগন্নাথ ধামের সঙ্গে সাযুজ্য রাখার চেষ্টা করা হয়েছে, যাতে মানুষ পুজো মন্ডপে এসে দীঘার স্বাদ পান। তারা আরও বলেন, যেদিন তারা পুজোর আলোচনায় বসেন, সেইদিন উদ্বোধন হয় দিঘায়ক জগন্নাথ মন্দিরের। সেই কারণেই ক্লাবের সকলের সিদ্ধান্তে ঠিক দিঘার জগন্নাথ মন্দিরের আদলে এবার তাদের পুজোর থিম হবে।

আজকাল দেখা যায়, ভিড় এড়াতে অনেকেই প্রথমা ও দ্বিতীয়ায় ঠাকুর দেখে নেন। সেই কথা মাথায় রেখে প্রথমাতেই জগন্নাথ মন্দিরের দ্বার খুলে দেওয়া হবে দর্শকদের জন্য , এমনটাই জানিয়েছেন পুজো উদ্যাক্তারা। শুধু তাই নয়, জগন্নাথ মন্দির দর্শনে চলতি বছর তাহেরপুর পৌরসভার মাঠে ভিড় উপচে পড়বে দর্শনার্থীদের। এবারের পুজো তাই শুধু দেবী দর্শন নয়, সঙ্গে থাকবে এক বিশেষ স্থাপত্য ভ্রমণের অভিজ্ঞতাও।